
Uznesenie Krajský súd v Bratislave, vo veci starostlivosti o maloletého T. O., Z.. XX.XX.XXXX, bytom u matky, zastúpeného kolíznym opatrovníkom Úradom práce sociálnych vecí a rodiny Malacky, Záhorácka 2942/60a, dieťa rodičov: L. O., Z.. XX.XX.XXXX, B. E., I. Č.. XXX, a J. O., Z.. XX.XX.XXXX, B. E., O. Č.. XXX, o návrhu matky na vydanie predbežného opatrenia, na odvolanie otca proti uzneseniu Okresného súdu Malacky zo dňa 09.02.2015, č.k. 8P/233/2014-29 jednohlasne ( pomerom hlasov 3:0) takto
r o z h o d o l :
Uznesenie súdu prvého stupňa sa p o t v r d z u j e.
o d ô v o d n e n i e :
Okresný súd Malacky uznesením zo dňa 09.02.2015, č.k. 8P/233/2014-29 načas do právoplatného skončenia konania o úpravu výkonu rodičovských práv a povinností vedeného pod sp. zn. 8P/233/2014 predbežne zveril maloletého T. O., Z.. XX.XX.XXXX do osobnej starostlivosti matky.
Súd prvého stupňa takto rozhodol potom ako z obsahu návrhu matky a v ňom pripojených listinných dôkazov (správa polície, základnej školy ) zistil splnenie podmienok na dočasnú úpravu pomerov účastníkov v zmysle § 74 a nasl. O.s.p.. Svoje rozhodnutie založil najmä na zistení, že rodičia maloletého od januára 2014 nevedú spoločnú domácnosť, doposiaľ starostlivosť o maloletého zabezpečovala matka, na starostlivosti o maloletého, najmä o práve styku sa rodičia nevedia dohodnúť, čo spôsobuje medzi nimi napätie, agresivitu a nepohodu pre dieťa, keďže rodičia vznikajúce problémy riešia aj pred maloletým, prípadne maloletý znáša dôsledky jednostranných rozhodnutí rodičov, nie vždy v jeho záujme, čo značne maloletého zneisťuje a spôsobuje mu problémy aj v škole. Tým, že obaja rodičia podali aj návrhy na úpravu výkonu rodičovských práv a povinností konštatoval, že otázku komplexnej úpravy bude posudzovať v spoločnom konaní a táto bude predmetom dokazovania v konaní vo veci samej.
Proti tomuto uzneseniu v zákonnej lehote podal odvolanie otec maloletého. Uviedol, že tvrdenia matky uvedené v jej návrhu sa nezakladajú na pravde, sú vykonštruované. Na matku nie je agresívny, ani sa jej nevyhráža, o maloletého má záujem, matka sľúbila, že mu maloletého bude dávať dobrovoľne, napokon však podáva predmetný návrh, aby mu zabránila v styku s maloletým. O dieťa javí záujem, platí dobrovoľne aj výživné, s maloletým sa chce stretávať.
Odvolací súd preskúmal napadnuté uznesenie súdu prvého stupňa podľa § 212 ods. 2 písm. a/ O.s.p. vec prejednal bez nariadenia odvolacieho pojednávania podľa § 214 ods. 2 O.s.p., a dospel k záveru, že odvolanie otca nie je dôvodné.
Predbežné opatrenie je procesný inštitút slúžiaci na rýchlu a dočasnú úpravu pomerov, kedy za situácie, že táto neznesie odklad, je potrebný okamžitý zásah súdu. Vydanie predbežného opatrenia predpokladá, aby sa aspoň osvedčila danosť práva a aby nebolo vážnejších pochybností o potrebe predbežnej úpravy. Inštitút predbežného opatrenia v konaní o starostlivosti o maloleté deti má slúžiť k ochrane práv dieťaťa
v situáciách, keď sú práva dieťaťa zjavne ohrozené, a to do doby, keď o výchove, ktoré je inštitútom hmotného práva, nebude rozhodnuté podľa príslušných ust. Zákona o rodine.
Vychádzajúc z obsahu spisu je zrejmé, že manželstvo účastníkov prechádza krízou v dôsledku zhoršenia vzájomného vzťahu, ktorú skutočnosť potvrdzuje aj podaný návrh matky a otca na úpravu výkonu rodičovských práv a povinností k maloletému, ktoré návrhy súd spojil na spoločné konanie. Vyostrené partnerské vzťahy medzi rodičmi svojou intenzitou zasahujú v súčasnej dobe je zrejmé, už aj do vzťahov rodičovských, čím dochádza k ohrozeniu práv dieťaťa minimálne v otázke bývania, zabezpečovania jeho riadnej osobnej starostlivosti a plnenia vyživovacej povinnosti. Dobrý vzťah medzi otcom a maloletým ktorý matka nespochybnila, nevylučuje podľa názoru odvolacieho súdu do rozhodnutia vo veci samej, v ktorej sa obaja rodičia domáhajú zverenia maloletého do svojej starostlivosti dočasne zveriť maloletého do starostlivosti rodiča, ktorý fakticky zabezpečuje jeho osobnú starostlivosť, vrátane finančného zabezpečovania jeho potrieb. Podľa názoru odvolacieho súdu matka dostatočne osvedčila svoj návrh v časti zverenia maloletého do jej starostlivosti, a to od januára 2014 odkedy fakticky zabezpečuje starostlivosť o maloletého a keďže medzi rodičmi dochádza ku konfliktom napr. aj tým, že otec vyberá dieťa zo školy bez dohody s matkou, nedodržuje dohodnutý čas, kedy sa dieťa nachádza v jeho starostlivosti, je potrebné v záujme maloletého, najmä stability výchovného prostredia, zabezpečovania jeho denného režimu a zabezpečenia kludného rodinného prostredia rozhodnúť formou predbežného opatrenia, a to do rozhodnutia vo veci samej. Ako súd prvého stupňa, tak aj odvolací súd konštatuje, že rodičovské práva k maloletému majú obaja rodičia, výkon ich rodičovských práv však musí byť v prvom rade v záujme maloletého, čo znamená, že by mali maloletého chrániť pred následkami rozpadu ich vzťahu, prebiehajúceho súdneho konania tak, že budú dôsledne realizovať nielen svoje rodičovské práva, ale aj rodičovské povinností, aby boli na prospech v prvom rade maloletého dieťaťa.
Napadnuté uznesenie súdu prvého stupňa je vecne správne, preto odvolací súd podľa § 219 ods. 1 O.s.p. potvrdil.
Poučenie:
Proti tomuto uzneseniu odvolanie nie je prípustné.

